סעודיה החליטה להחזיר את משקיפיה המשתתפים במשלחת של הליגה הערבית בסוריה, בטענה כי דמשק אינה עושה מספיק בכדי לעצור האלימות במדינה. שר החוץ הסעודי סעוד אל פייסל קרא לקהילה הבינלאומית להגביר את הלחץ על המשטר.
השר הסעודי דיבר בפגישת הליגה הערבית שנערכה היום (ראשון) בקהיר, במהלכה הודיעה הליגה כי היא צפויה להאריך את משימת המשלחת בחודש נוסף. המבקרים טוענים כי המשלחת המונה כ-165 חברים לא עשתה שום דבר בכדי לעצור את האלימות הנמשכת במדינה למעלה מ-10 חודשים.
האופוזיציה בסוריה ביקשה מהליגה הערבית לפנות לאו"ם בכדי לסייע בסיום המשבר. שרי החוץ של הליגה נועדו בקהיר בכדי לדון במסקנות המשקיפים. ראש המשלחת הגנרל מוחמד אל דאבי המליץ להאריך את משימת המשלחת ולהוסיף משקיפים.
ארגוני זכויות אדם דיווחו מוקדם יותר היום כי כוחות צבא סוריה נסוגו מהעיר דומא שנמצאת בפרברי דמשק. על פי הדיווחים, בעיר בעלת המשמעות האסטרטגית , התנהלו קרבות ארוכים בין צבא המורדים לכוחות הנאמנים לו. לא דווח עדיין על מספר הנפגעים בשני הצדדים.
ראש הארגון לזכויות אדם בסוריה, ראמי עבדול-רחמאן, אמר כי בשעות הבוקר המקודמות, כוחות הצבא הסורי נטשו את אזורי הלחימה ופינו את רחובות העיר הגדולה בפרברי דמשק. עם זאת, הוא ציין כי כוחות הצבא לא עזבו כליל את האזור והם שוהים כעת במפקדות ובבסיסים שבפרבר.
על פי דיווחים במדינה, נהרגו אתמול 30 אזרחים. צבא המורדים הודיע שהרג לפחות 9 חיילים סורים בגבול טורקיה. ישנם גם דיווחים כי 60 גופות נמצאו בחדר מתים בעיר אידליב, ככל הנראה של מתנגדי משטר.